ORDE do 20 de outubro de 2010 pola que se modifica o artigo 15 a) das ordes do 20 de abril e do 28 de decembro de 2007 polas que se regulaba a concesión de subvencións aos concellos de Galicia para a redacción de instrumentos de planeamento urbanístico durante os anos 2007 e 2008 respectivamente.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 28/10/2010

Por medio das ordes de subvencións do 20 de abril de 2007 (DOG nº 79, do 24 de abril) e do 28 de decembro de 2007 (DOG nº 8, do 11 de xaneiro de 2008) establecéronse as bases reguladoras da concesión de subvencións aos concellos de Galicia para a redacción de instrumentos de planeamento urbanístico durante os anos 2007 e 2008 respectivamente.
O artigo 15 destas ordes establece os aboamentos parciais das axudas concedidas en función dunhas previsións temporais que se corresponden co cumprimento dos trámites necesarios para a redacción do planeamento de que se trate. En concreto, o artigo 15 a) establece, para o Plan Xeral de Ordenación Municipal, o 2º aboamento parcial unha vez emitido, por esta consellería, o informe preceptivo, previo á aprobación inicial do plan, e sempre que non sexa desfavorable.
De xeito similar, a Orde do 2 de marzo de 2010 establece as bases que regulan en 2010 a convocatoria e a concesión das subvencións para a redacción de instrumentos de planeamento. Neste caso, existe unha diferenza con respecto aos criterios utilizados nas dúas ordes precedentes, xa que, segundo o artigo 15 a) desta orde, a segunda fase dos traballos de redacción do plan xeral, considérase cumprida logo da remisión do expediente completo do plan á Consellería de Medio Ambiente, Territorio e Infraestruturas para a emisión do informe previo á aprobación inicial.
Desta última orde de axudas quedaron excluídos todos aqueles concellos que xa tiveran unha subvención vixente ao abeiro das ordes do 20 de abril e do 28 de decembro de 2007, en consecuencia, e dado que o obxecto e a finalidade das axudas é a mesma, procede modificar o citado artigo 15 a) das referidas ordes co fin de unificar criterios e axilizar a xestión dos trámites para o aboamento das axudas.
Consecuentemente co que antecede, logo dos informes favorables da Asesoría Xurídica, Intervención Delegada nesta Consellería de Medio Ambiente, Territorio e Infraestruturas, en exercicio das facultades que teño atribuídas polo artigo 34 da Lei 1/1983, do 22 de febreiro, reguladora da Xunta e da súa Presidencia,
DISPOÑO:
Artigo único.-Modifícase o artigo 15 a) das ordes do 20 de abril e do 28 de decembro de 2007 que quedará redactado como segue:
Artigo 15º.-Aboamentos parciais.
1. Os aboamentos parciais das subvencións concedidas estarán en función das previsións temporais, importes e traballos necesarios para a redacción do planeamento de que se trate segundo a correspondente resolución de concesión, e que, en todo caso, se axustarán ás seguintes pautas e porcentaxes sobre do importe da subvención concedida:
a) Plan Xeral de Ordenación Municipal (PXOM):
-1º aboamento: logo da sinatura do contrato de redacción do plan, ou da modificación deste, cando se trate de plans xa contratados: 20%.
-2º aboamento: logo da remisión do expediente completo do plan á Consellería de Medio Ambiente, Territorio e Infraestruturas para a emisión do informe previo á aprobación inicial : 20%.
-3º aboamento: certificada a aprobación inicial do plan polo órgano municipal competente, así como a inserción dos anuncios de exposición pública: 20%.
-4º aboamento: certificada a aprobación provisoria do plan polo órgano municipal competente: 20%.
-5º aboamento: aprobado definitivamente o plan pola Consellería de Medio Ambiente, Territorio e Infraestruturas: 20%.
Disposición adicional
Única.-Aqueles concellos que xa remitiron o expediente completo do plan xeral, para a emisión do informe previo á aprobación inicial, e lles foi devolto por mor da entrada en vigor da Lei 2/2010, do 25 de marzo, de medidas urxentes de modificación da Lei 9/2002, considérase que cumpriron a segunda fase de execución dos traballos e, en consecuencia, procede o aboamento desta.
Disposición derradeira
Única.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 20 de outubro de 2010.
Agustín Hernández Fernández de Rojas
Conselleiro de Medio Ambiente, Territorio
e Infraestruturas